
Tiem, kuri seriālu “Draugi” skatījās, kad tas pirmoreiz nonāca televīzijas ekrānos, ir grūti noticēt, ka seriālam jau aprit 
25 gadi. Amerikāņu situāciju komēdijseriāls tika rādīts desmit sezonas no 1994. līdz 2004. gadam, un tas vēsta par 
sešiem draugiem, kuri dzīvo Ņujorkā un daudz laika pavada kopā kafejnīcā. 


Seriāla sižets ir svaigs, pozitīvs un aizraujošs, ar dažādiem interesantiem pavērsieniem. Tajā ir dzirkstoši asprātīgi 
atainots, kā raibā kompānija — Reičela, Ross, Džoijs, Čāndlers, Monika un Fēbe — tiek galā ar pieaugušo dzīves 
būšanām un nebūšanām. Sižeti ir savērpti ap tēmām, ar ko saskaras ikviens — mīlestību, darbu, ģimeni, panākumiem, 
neveiksmēm, dzīves izvēlēm un, protams, draudzību. Šī ir sirsnīga komēdija par mūsu dzīvi, un visdažādākajiem 
skatītājiem ir viegli ar to identificēties. Tieši tāpēc seriālu joprojām ar prieku skatās visu paaudžu skatītāji. 


Šajā LEGO® Ideas komplektā uzmanības centrā ir 
kafejnīca “Central Perk”, kurā seriāla varoņi kopīgi 
pavada laiku, turklāt kafejnīcas aina ir iekārtota 
televīzijas studijā. Komplektu radīja Emeriks Fjevē 
(Aymeric Fievet) sadarbībā ar LEGO Ideas komandu, un 
mums šķiet, ka tas ir lielisks veltījums seriāla “Draugi” 
fenomenam. Izbaudiet seriālu! 


Ross Gellers 
Dr. Ross Jūstass Gellers ir paleontologs ar doktora 
grādu un Monikas brālis. Ross ir visakadēmiskākais 
seriāla tēls, bet viņš ir arī labsirdīgs un jancīgs, turklāt 
neglābjams romantiķis. Rosam no iepriekšējām 
attiecībām ir dēls Bens, un viņam seriāla gaitā ir 
sarežģītas, bet nesaraujamas romantiskas attiecības 
ar Reičelu — vai pašlaik viņi ir kopā? Vai tomēr 
pašķīrušies? 


Reičela Grīna 
Reičela Kārena Grīna ir izlutināta, bet sirsnīga un 
pievilcīga. Viņas tēvs ir bagāts asinsvadu ķirurgs. 
Reičela seriālā parādās jau pirmajā sērijā, kad 
viņa ir pie altāra pametusi savu līgavaini Beriju 
un mēģina uzsākt neatkarīgu dzīvi, strādājot par 
viesmīli. Starp Reičelu un Rosu rodas jūtu ķīmija, 
un viņu attiecību kāpumi un kritumi ir nebeidzama 
tēma visā seriāla gaitā. 


Džoijs Tribiāni 
Džozefs Frānsiss Tribiāni juniors jeb Džoijs ir 
sirsnīgs aktieris un gardēdis, kurš iegūst zināmu 
atpazīstamību, atveidojot Dr. Dreika Remorija 
lomu izdomātā seriālā par ārstu dzīvi “Mūsu dzīves 
dienas”. Lielāko daļu seriāla laika Džoijs ir Čāndlera 
istabas biedrs; viņš ir sieviešu mīlulis un viņa iecienītā 
frāze dāmu uzrunāšanai ir “Kā sviežas?” 


Fēbe Bafeja 
Fēbe Bafeja ir trakulīga, sirsnīga masiere, kura ir 
uzaugusi kā bezpajumtniece. Viņa cenšas kļūt par 
mūziķi un kafejnīcā spēlē ģitāru un dzied dziesmas 
ar dīvainiem vārdiem. 


Monika Gellere 
Monika E. Gellere-Binga ir Rosa jaunākā māsa, 
un viņas ar Reičelu ir labākās draudzenes un 
istabas biedrenes. Viņa strādā par pavāri dažādos 
restorānos. Monika ir draugu kompānijas “cāļu 
māte”, un viņai ir izteikts sacensību gars. Vēlāk viņa 
apprecas ar Čāndleru. 


Čāndlers Bings 
Čāndlers Mjūriels Bings ir Džoija istabas biedrs 
un atbalstītājs. Viņš ir sarkastisks, bet jauks puisis, 
kurš pamet savu nopietno vadošo amatu lielā 
starptautiskā korporācijā, lai kļūtu par praktikantu 
un vēlāk jaunāko tekstu autoru reklāmas aģentūrā. 
Starp Čāndleru un Moniku kaut kas veidojas… 
un vēlāk viņi apprecas. 


IEPAZĪSTIETIES AR DIZAINERU–ENTUZIASTU 


Emeriks Fjevē (Aymeric Fievet) dzīvo Normandijā, Francijā, un jau desmit gadus viņa darbs 
ir saistīts ar datoriem. Viņš ir aizrautīgs kino, seriālu, filmu un animācijas filmu mīļotājs un, 
protams, aizraujas arī ar LEGO® produktiem. 


Ar LEGO esmu rotaļājies jau kopš agras bērnības, un esmu sakrājis daudz komplektu. 
Mana kolekcija joprojām tiek papildināta, un it īpaši mani interesē minifigūru sērijas. 


Viens no maniem mīļākajiem komplektiem ir 6991 Viensliedes dzelzceļa transporta bāze. Man 
ir jaukas bērnības atmiņas par šo komplektu, jo tajā apvienotas divas lietas, kas man ļoti patīk: 
kustība pa trasi un kosmoss. 


Mans iemīļotākais LEGO elements ir 
1x2 mūra klucītis (98283), kuru es atklāju 
komplektā Lielā sprādziena teorija. 
Manuprāt, tas ir neaizstājams, būvējot 
ēkas, namus, pilis un, protams, manu 
kafejnīcu “Central Perk”. 


Mana projekta galvenā tēma ir viens no iemīļotajiem seriāliem: 
“Draugi”. Lielākais izaicinājums bija vizualizēt sēriju fragmentus, 
lai varētu precīzi un pēc iespējas detalizētāk atveidot mēbeles 
un tēlus. 


Kad biju sameklējis visus vajadzīgos materiālus, modeļa būvēšana 
prasīja apmēram nedēļu. Balsošanas periodā modelis vairākas 
reizes piedzīvoja pārmaiņas. 


Es nespēju aprakstīt savas sajūtas, kad tika iegūtas 10 000 balsis. 
Tas bija milzīgs prieks un lepnums. 


Lai LEGO® Ideas projekts gūtu panākumus, ir jānotic pašam sev, 
jābūt pacietīgam un gatavam lūgt palīdzību, ja rodas grūtības, 
jo apkārt ir daudz prasmīgu un izpalīdzīgu cilvēku. 


Man patīk, ka LEGO Ideas dod iespēju ļaut vaļu iztēlei un veiksmes gadījumā redzēt savu 
vārdu kopā ar sava iemīļotākā zīmola nosaukumu! Turklāt viss notiek rotaļīgi un viegli. 
Man allaž patīk katru dienu atklāt jaunus modeļus. 


Mans padoms tiem, kuri iesniedz savas idejas, ir: zini, ka tavs sapnis var īstenoties! 
Un rūpīgi piestrādā pie sava modeļa fotoattēliem, jo tie ir tava labākā reklāma. 


IEPAZĪSTIETIES AR LEGO® DIZAINERIEM 


Milans Medžs: dizainers 
Kristāla “Bam” Fontāna: grafiskā dizainere 


Kāda bija jūsu reakcija, kad tikāt uzaicināti strādāt pie šī projekta? 


Milans: Kad biju jaunāks, mans laiks bija rūpīgi sadalīts starp diviem 
uzdevumiem: rotaļāties ar LEGO® klucīšiem un skatīties seriālu “Draugi”, 
tāpēc šis darbs bija neticami aizraujošs! 


Kristāla: Esmu rūdīta “Draugu” fane, tāpēc, kad šis projekts tika 
apstiprināts, es kļuvu gluži kā Dženisa un spēju tikai izdvest “AK…MANS… 
DIEVS!” 


Kā tas atšķiras no citiem LEGO projektiem, pie kuriem esat strādājuši? 


Milans: Esmu bijis LEGO fans gadiem ilgi un zinu, ka piedalīšanās oficiāla LEGO produkta 
radīšanā man būtu bijis īsts sapņu piepildījums. Šī darba būtība ir pārvērst sapņus par realitāti 
tādiem faniem kā Emeriks. 


Kristāla: Darbs ar LEGO Ideas ir personiskāks, jo mēs vēlamies, lai fans, ar kuru kopā strādājam, 
un arī visa fanu kopiena justu lepnumu par kopīgi radīto produktu! 


Kristāla un Milans bauda kafiju “Central Perk” studijā. 


Kāpēc šajā procesā ir iesaistīti profesionāli LEGO® dizaineri? Kāda ir jūsu loma? 


Milans: Mans uzdevums šajā projektā bija dizaina komandai sniegt pēc iespējas vairāk atsauču uz seriālu 
“Draugi”! Faktiski LEGO® dizainera darbs ir rūpīgi pārbaudīt dizainera–entuziasta koncepciju atbilstoši mūsu 
kvalitātes procesiem, lai mūsu fani saņemtu ierasti lielisko būvēšanas pieredzi, kādu viņi sagaida no oficiāla 
LEGO produkta. Lai to paveiktu, nepieciešams zināms “unagi” līmenis! 


Kristāla: Mans kā grafiskās dizaineres uzdevums bija leģendāros “Draugu” tēlus atveidot minifigūrās, kā arī 
radīt dekorus, kas komplektam piešķirtu īpašu “Va-pā!” sajūtu. Aiz katra LEGO Ideas komplekta stāv arī dizaina 
komanda, lai mēs varētu būt pārliecināti, ka gala rezultāts ir drošs un ka tas ir labākais, ko varam sasniegt. 


Kas jums sākotnējā modelī šķita visiespaidīgākais? 


Milans: Emerika modelī bija ietvertas visas jaukās, sīkās detaļas, kas raksturo kafejnīcu “Central Perk”, patiešām 
visas! Trūka vienīgi dažu īpatnējo leņķu. Tā kā komplektā atveidota televīzijas studija, “Central Perk” sienu leņķi 
nav taisni, lai kameras varētu nofilmēt plašāku ainu. Līdz ar to telpas izkārtojums ir neparasts. Pēc “Central Perk” 
studijas apmeklējuma Losandželosā es nospriedu, ka šī ir lieliska iespēja izmēģināt šādu iekārtojumu LEGO 
veidolā un nolēmu, ka likšu sienai “izliekties”. 


Kristāla: Arī mani pārsteidza tas, cik pamatīgs bija Emerika modelis! Man patika dažādās viņa piedāvātās 
minifigūru versijas un daudzās modelī iekļautās detaļas. 


Kura modeļa daļa jums ir izdevusies vislabāk? 


Milans: “Central Perk” ir unikāla vieta, un “Draugu” 25. gadadienai mēs patiešām gribējām sagatavot 
kaut ko īpašu. Mēs izmantojām dažas neierastas būvēšanas metodes LEGO faniem un iekļāvām daudz 
lielisku atsauču “Draugu” faniem. 


Kristāla: Man vislabāk patīk tas, ka dīvāna zonu var izņemt no modeļa un kopā ar minifigūrām nolikt 
jebkurā vietā! Milans un es arī centāmies komplektā paslēpt pēc iespējas vairāk pārsteigumu! Mēs 
esam priecīgi, ka izdevās iekļaut zīmi “Rezervēts”, kura ir pārsteigums daudziem seriāla skatītājiem! 

Vai jums patīk šis LEGO® Ideas komplekts? 


LEGO Group vēlas uzzināt jūsu viedokli par jauno produktu, ko tikko iegādājāties. 
Jūsu atsauksmes palīdzēs virzīt šīs produktu sērijas turpmāko attīstību. 


Lūdzu, apmeklējiet vietni 
LEGO.com/productfeedback 


Aizpildot mūsu īso aptaujas anketu, jūs automātiski piedalīsities LEGO® 
balvas izlozē. 


Ir spēkā noteikumi un nosacījumi. 


